Tuttugasta og sjötta loftslagsráðstefna sameinuðu þjóðanna verður sett í Glasgow í Skotlandi á morgun. Þangað mæta helstu ráðamenn heims og reyna að stilla saman strengi til að ná markmiðum þjóða sinna í loftslagsmálum. Miðað við nýja skýrslu Umhverfismálasjóðs Sameinuðu þjóðanna eru ríki heims hvergi nálægt því að ná markmiðum Parísarsamkomulagsins, sem var undirritað í lok loftslagsráðstefnunnar í París árið 2015. Halldór Þorgeirsson, er formaður Loftslagsráðs. Hann segir það skaðlegt ef stjórnmálamenn fara þá leið að vera ekki hreinskilnir við sína umbjóðendur um stöðu mála heima fyrir og til hvaða aðgerða þurfi að grípa.
Það er kannski gott að taka bara dæmi úr fortíðinni. Fulltrúar bílaborgarinnar miklu Detroit litu á það sem sitt hlutverk í Washington að verja bílaiðnaðinn í Bandaríkjunum fyrir kröfum um aukna nýtingu, að þau myndu nota minni orku. Þetta þýddi það að Detroit bara sat eftir, þeir misstu algjörlega frumvæðið. Eitt af því fyrsta sem Obama varð að gera var að bjarga bílaiðnaðinum í Bandaríkjunum, vegna þess að hann hafði verið í blekkingavef. Að það væri bara allt í lagi að halda áfram að búa til bensínháka. Það væri áfram markaður og það væri áfram réttlætanlegt að vera með það.
Ég tek þetta dæmi því það er svolítið langt síðan, en þjóðir jarðar standa enn frami fyrir sömu ákvörðunum.
Það er skaðlegt ef stjórnmálamenn eru ekki hreinskilnir um hvaða aðgerðir þurfi að grípa til segir formaður Loftslagsráðs. Loftslagsráðstefna Sameinuðu þjóðanna verður sett í Glasgow í Skotlandi á morgun. 